## Scenario 5: Mottak av pasient

### Setting:

Foregår på venterom og mens pasienten følges inntil operasjonsstua. scenarioet skal vise dårlig situasjonsbevissthet og planlegging (opgaveløsning).

### Roller i scenarioet:

* **Anestesisykepleier**

Har ansvar for pasienten og skal hente pasienten fra venterom sammen med operasjonssykepleieren. Anestesisykepleieren virker stresset. Det har blitt endringer i operasjonsprogrammet og han har ikke hatt tid til å gjøre seg ordentlig klar.

* **Operasjonssykepleier**

Har fokus på egne oppgaver på operasjonsstua siden hun er alene på operasjonsstua foreløpig pga sykdom og dårlig bemanning. Hun gir uttrykk for at det vil være vanskelig å komme gjennom dagens operasjonsprogram og at hun egentlig ikke har tid til å være med å hente pasienten.

* **Pasienten**

Pasienten spilles av en markør.

### Pasientinformasjon (bakgrunn):

Ida Nestmoen er en 32 år gammel kvinne med endometriose og lett pollenallergi. Hun skal opereres laparoskopisk. Pasienten er vurdert av anestesilege som ASA 1, hjerte- og lungefrisk, Mallampati 2. Det er forordnet Paracet 2 g og Diclofenac 50 mg som premedikasjon. Hun skal ha generell anestesi, TIVA (TCI) og skal intuberes med en vanlig endotracheal tube. Pasienten har ikke hatt anestesi tidligere.

**H:** 170 cm **V:** 64 kg **BT:** 102/68 **Puls:** 65 **røyker:** ikke **allergi:** Pollen **Medikamenter:** p-pille, Zyrtec

### Scenarioets forløp:

Scenarioet starter når anestesisykepleier og operasjonssykepleier tar imot pasienten på venterom. Anestesisykepleier har tidligere sjekket og stilt inn anestesiapparatet, gjort klar intubasjonsutstyr, og tatt med medikamenter og væske inn på stua. Men han har ikke hatt tid til å trekke opp medikamenter og gjøre klar infusjonspumper ennå.

Anestesisykepleieren og operasjonssykepleier hilser raskt på pasienten uten å få særlig blikkontakt (*adferd preges av å ha dårlig tid, å være stresset, tunnelsyn*) og sjekker pasientens identitet. Operasjonssykepleieren begynner deretter å trille sengen ut av venterommet og inn mot operasjonsstua (*anestesisykepleieren prøver å holde igjen, men gir seg fort*). Anestesisykepleieren forsøker å spørre pasienten om tidligere anestesierfaring, fasting, tannstatus, allergier og medikamenter (*gjøres på en ustrukturert og fragmentert måte - gjentar seg selv, husker ikke alt som blir sagt*) mens de triller pasienten inn. Pasienten er veldig spent i forhold til operasjon siden det er første gang, og er også påvirket av at personalet virker så stresset. Til vanlig er hun mye plaget med bilsyke (*anestesisykepleieren spør ikke om det*), og i det pasienten legges over på operasjonssbord prøver hun å si at hun har følt seg veldig uvel i dag og kastet opp litt. Det virker ikke som anestesisykepleieren hører ordentlig, er opptatt med å kjøre ut senga. *«Ja men nå skal du snart få sove, så blir det så bra….»* avfeier anestesisykepleieren. Det søkes ikke om mer informasjon rundt dette. Anestesisykepleieren er opptatt med det som skal gjøres og snakker lite med pasienten (*kobler opp til monitorering, begynner å gjøre klar medikamenter og sjekker at alt er i stand*). Pasienten har høy puls (*anestesisykepleieren legger ikke merke til det*). Så oppdager anestesisykepleieren at han har tatt inn feil IV sett (*ikke TIVA sett*) og at det er kun et sprøyte med litt Propofol på stua (ingen flaske). Han sier til operasjonssykepleier at han må ut og hente noe uten å si noe til pasienten.